তবে শুরুর আগেও একটা শুরু থাকে, তার কথাও বলতে হবে। নতুন শাসনব্যবস্থা, অপরিচিত আইনকানুন কিংবা অভিনব কেতা-প্রথার সঙ্গে ইংরেজ শাসককুল ঔপনিবেশিক বাংলায় নিয়ে এসেছিল বাঙালির কাছে অপরিচিত এক মজার খেলা—সেটি ফুটবল। কিন্তু প্রথম দিকে সেই খেলাটি শাসক-সাহেবদের একান্ত অবসরের ব্যাপার হিসেবেই গণ্য হতো। প্রতিযোগিতার কোনো বালাই ছিল না। অবিভক্ত বঙ্গদেশ তথা গোটা ভারতীয় উপমহাদেশের ভূমিতে অনুষ্ঠিত প্রথম ফুটবল খেলাটি হয়েছিল ১৮৫৪ সালের এপ্রিলের দ্বিতীয় সপ্তাহে, কলকাতার এসপ্ল্যানেডে ওই প্রীতিম্যাচের আয়োজন করেছিল ইংরেজদের ক্লাব অব সিভিলিয়ানস। তাদের প্রতিপক্ষ ছিল যে দল, তার নাম জেন্টলম্যানস অব ব্যারাকপুর। প্রথম দলে খেললেন অভিজাত সরকারি কর্তারা, দ্বিতীয় দলে শ্বেতাঙ্গ সৈন্য-নাবিকেরা। বলা বাহুল্য, দর্শকেরাও সবাই ছিলেন গোরা। কিন্তু স্থানীয়দের সেখানে ঢোকার সুযোগ হয়নি। এর পরের চৌদ্দ বছর কলকাতা বা বাংলায় কোনো প্রীতি-ফুটবল ম্যাচ অনুষ্ঠিত হয়েছে বলে আর খবর মেলেনি। ১৮৬৮ সালে ইটন কলেজের ইংরেজ ছাত্ররা এবং কয়েকজন ইংরেজ আমলা মিলে দুটি দল বানিয়ে একটি ম্যাচ খেলেছিলেন বলে জানা যায়। অনানুষ্ঠানিকতার খোলস ছেড়ে ইংরেজরা তত দিনে অধিকৃত অঞ্চলে ফুটবল ক্লাব গঠন করতে উদ্যোগী হয়েছে। ১৮৭৮ সালে তাদের প্রচেষ্টায় জন্ম নিল উপমহাদেশের প্রথম ফুটবল ক্লাব—ডালহৌসি।